  vk.com (Министерство образования и науки Удмуртии) Анжелика Тихонова корреспондент Удмуртиын ӵектос кичӧлтонъёсъя «Веме» элькун форумын вормисьёсты шараязы. Ужрад 25-тӥ тулыспалэ онлайн амалэн ортчиз. Со сярысь элькунысь дышетонъя но тодосъя министерстволэн пресс-службаез ивортӥз. Удмурт кылэз но лулчеберетэз утён но азинтон уже ӧръям ӵектосъёсынызы Удмуртиысь дышетскисьёслэн 15 командаоссы тодматӥзы. Вормисьёс пӧлы ньыль ужъёс сюризы: 1-тӥ инты – Кез ёросысь Валерия Дерендяевалэн но Диана Лекомцевалэн «Чыры-пыры шудонъёс» ӵектоссы; 2-тӥ инты – Алнаш ёросысь Мелитина Охотниковалэн «КИКО» онлайн шудонэз; 3-тӥ инты – Ижкарысь Никита Моромовлэн «Кыллюкам бот» ӟуч-удмурт чат-ботэз но Максимилиан Аляшевлэн «Кузебай Герд» шудонэз. Форуме пыриськисьёсты нимысьтыз кузьымъёсын пусйизы. Озьы, нырысетӥ инты басьтэм ӵектослы «Артэ» мерлыко огазеяськон видеоупаковка лэсьтыны медиагрант сётӥз. Удмуртиысь зоопарк чечы гурт кылдытонъя «ЧечыГурт» ӵектослэсь авторзэ Дмитрий Яговкинэз нимысьтыз кузьымен пусйиз. Удмуртиысь мер палата Максимилиан Аляшевлэсь ужзэ вылӥ дунъяз. Нош Йӧскалык прессалэн юртэз Лудорвай школаысь пиналъёслэсь «Ин дунне» ӵектоссэс висъяз но 2022-тӥ арлы котькыӵе удмурт изданилы гожтӥськон кузьмаз. Кузьымъёс ужрадэ вань пыриськисьёс басьтӥзы. Тодэ вайытом, форуме пыриськисьёсты 52 куриськонъёс пӧлысь бырйизы.  Тегъёс: Удмуртия Ижкар форум ӵектос пиналъёс удмурткыл  